Α.Ο. Γαλατσίου

Ο Αθλητικός Όμιλος Γαλατσίου είναι ελληνικό αθλητικό σωματείο που δραστηριοποιείται στο Γαλάτσι Αττικής, όπου και βρίσκεται η έδρα του, το Δημοτικό Γυμναστήριο Γαλατσίου «Βασίλης Παπαδιονυσίου». Επίσημο έτος ίδρυσής του είναι το 1969 και αγωνίζεται με χρώματα το μπλε και το λευκό. Διατηρεί τμήματα καλαθοσφαίρισης για αθλητές όλων των ηλικιακών ομάδων, ενώ στο παρελθόν το κύριο τμήμα του ήταν ποδοσφαιρικό.

 Το τμήμα καλαθοσφαίρισης του συλλόγου ιδρύθηκε το 1984, συμμετέχοντας στο πρωτάθλημα της Ε' Κατηγορίας της Ε.Σ.Κ.Α. από το 1984 έως το 1987. Στη διάρκεια του διαστήματος από το 1988 μέχρι το 1995 πραγματοποίησε συνεχείς ανόδους μέχρι την Α' Κατηγορία, κατακτώντας τελικά την κορυφή του Πρωταθλήματος της Α' Κατηγορίας την αγωνιστική περίοδο 1995-96.Ξεκινώντας από την περίοδο 1997-98 και για μία τριετία, ο σύλλογος του Γαλατσίου συμμετείχε στο Πρωτάθλημα της Γ' Εθνικής Κατηγορίας. Παράλληλα εξακολουθούσε να λαμβάνει μέρος στο Κύπελλο Ανδρών της Ε.Σ.Κ.Α., το οποίο και κατέκτησε τη χρονιά 1997-98. Εν τέλει, την περίοδο 1999-00, οπότε και ήταν μία από τις 14 ομάδες που συνέθεσαν το 2ο Όμιλο Νότου της Γ' Εθνικής, το Γαλάτσι συγκέντρωσε 8 νίκες και 18 ήττες με αποτέλεσμα να τερματίσει στη 12η θέση της βαθμολογικής κατάταξης και να υποβιβαστεί.Κατά το χρονικό διάστημα από το 2001 έως το 2012 η ομάδα συμμετείχε στο Πρωτάθλημα της Α' Κατηγορίας Ανδρών της Ε.Σ.Κ.Α. με εξαίρεση τις περιόδους 2003-04 και 2010-11 που συμμετείχε στην αμέσως χαμηλότερη κατηγορία. Η μακρά αυτή παραμονή στο τοπικό επίπεδο έλαβε τέλος την άνοιξη του 2012, οπότε και ο σύλλογος τερμάτισε στη 2η θέση της Α' Κατηγορίας της Ε.Σ.Κ.Α. Μέσω της διαδικασίας των Play-offs πέτυχε την επιστροφή του στη Γ' Εθνική μετά από κάτι περισσότερο από μία δεκαετία.Την αγωνιστική περίοδο 2012-13 το σύλλογο υποδέχτηκε ο 1ος Όμιλος Νότου, μαζί με άλλους 11. Στη διάρκεια της χρονιάς είχε απολογισμό 14 νίκες και 8 ήττες, με αποτέλεσμα να κλείσει τη χρονιά στην 5η θέση της κατάταξης και να εξασφαλίσει την παραμονή του. Την επόμενη χρονιά, 2013-14, η απόδοση του Γαλατσίου δεν ήταν ανάλογη: κατετάγη στην 12η και πρότελευταία θέση με ισοζύγιο 4 νίκες και 20 ήττες. Κατά συνέπεια υποβιβάστηκε εκ νέου στις κατηγορίες της Ε.Σ.Κ. Αττικής.Τη χρονιά 2014-15, με προπονητή το Μάκη Κουμαρά, η ομάδα του Γαλατσίου συγκέντρωσε 14 νίκες και 12 ήττες, όσες και η Αναγέννηση Πετραλώνων. Στην τελική βαθμολογική κατάταξη της κανονικής περιόδου βρέθηκε στην 8η θέση. Θεωρητικά τερμάτισε αρκετά ψηλά, ωστόσο, καθώς υποβιβάστηκαν πολλές ομάδες από τη Γ' Εθνική προς την Α' Κατηγορία της Ε.Σ.Κ.Α. την ίδια χρονιά, το Γαλάτσι υποβιβάστηκε στη Β' Κατηγορία. Κατά την αγωνιστική περίοδο, 2015-16 & 2016-2017, o Α.Ο. Γαλατσίου λαμβάνει μέρος στο Πρωτάθλημα της Β' Κατηγορίας Ανδρών που διοργανώνει η Ένωση Σωματείων Καλαθοσφαίρισης Αττικής και συγκεκριμένα στο 2ο Όμιλο. Επίσης αναμένεται να αγωνιστεί στο Κύπελλο Ανδρών της ίδιας Ένωσης. Κατά την αγωνιστική περίοδο 2017-2018 η ανδρική ομάδα του ΑΟ Γαλατσίου ενισχυμένη από πολύπειρους παίκτες όπως Παπαβλασόπουλος, Κορκοσούρας, Μπαλαμπάνης, Στράγκας, Λυμπερόπουλος καθώς και νεαρούς παίκτες προερχόμενους από τα εφηβικά τμήματα του συλλόγου, κάνοντας μια φρενήρη πορεία, επέστρεψε θριαμβευτικά στην Α' κατηγορία ΕΣΚΑ. Έχοντας στο πλάι της τη διοίκηση του συλλόγου (Μπούρας, Μαρούλης, Παπαθανασίου) με όραμα και οργάνωση, έθεσε τις βάσεις για την επιστροφή της ομάδας στις εθνικές κατηγορίες. Παράλληλα με τελείως διαφορετική νοοτροπία και ολιγομελή τμήματα, ξεπέρασε στις ακαδημίες του και στα τμήματα υποδομής τους τριακόσιους αθλητές. Έδρα του συλλόγου είναι το Δημοτικό Γυμναστήριο Γαλατσίου «Βασίλης Παπαδιονυσίου», χωρητικότητας 250 θεατών, ενώ πλέον προπονήσεις όλων των τμημάτων υποδομών γίνονται στο πρώην Ολυμπιακό Ακίνητο Γαλατσίου (ΠΑΛΑΙ), όπου βρίσκονται πια και τα γραφεία του συλλόγου. Πρόεδρος του διοικητικού συμβουλίου μετά τις εκλογές της 17/6/2018 είναι ο Ιωάννης Κορρές, Αντιπρόεδρος ο Χρήστος Παπαθανασίου, Γενικός Γραμματέας ο Νικηφόρος Πάτσης, ενώ καθήκοντα πρώτου προπονητή διατηρεί επιτυχώς ο Μάκης Κουμαράς. Α.Ο. Γαλατσίου, επίσημος ιστότοπος του τμήματος καλαθοσφαίρισης.